ເພື່ອເປັນການສ້າງຂະບວນການຂໍ່ານັບຮັບຕ້ອນ ແລະ ສະເຫຼີມສະຫຼອງສອງວັນປະຫວັດສາດ (ວັນສ້າງຕັ້ງສາຍພົວພັນການທູດ ລາວ-ຫວຽດນາມ ຄົບຮອບ 60 ປີ ແລະ ວັນສ້າງຕັ້ງສົນທິສັນຍາມິດຕະພາບ ແລະ ການຮ່ວມມື ລາວ-ຫວຽດນາມ ຄົບຮອບ 45 ປີ) ແລະ ທັງເປັນການຮັດແໜ້ນຄວາມສາມັກຄີລະຫວ່າງສອງສະຖານທູດລາວ-ຫວຽດນາມ, ໃນຕອນເຊົ້າຂອງວັນເສົາທີ 6 ສິງຫາ 2022, ເອກອັກຄະລັດຖະທູດແຫ່ງ ສປປລາວ ປະຈຳສະຫະລັດອາເມລິກາ ແລະ ການາດາ ແລະ ທ່ານ Nguyen Quoc Dzung, ເອກອັກຄະລັດຖະທູດແຫ່ງ ສສ.ຫວຽດນາມປະຈໍາສ.ອາເມລິກາ ໄດ້ນຳພາພະນັກງານຂອງຕົນຮ່ວມກັນຈັດກິດຈະກຳພົບປະ, ແຂ່ງຂັນກິລາ ແລະ ຈັດພາເຂົ້າສາມັກຄີທີ່ສ່ວນສາທາລະນະ ໂດຍມີຜູ້ເຂົ້າຮ່ວມທັງໝົດປະມານ 60 ຄົນ. ໃນໂອກາດນີ້, ທັງສອງຝ່າຍ ໄດ້ຜັດປ່ຽນກັນມີຄຳເຫັນໂດຍໄດ້ຫວນຄືນເຖິງຄວາມໝາຍຄວາມສຳຄັນຂອງສອງວັນປະຫວັດສາດລະຫວ່າງ ລາວ-ຫວຽດນາມ ໂດຍສະເພາະແມ່ນ ການປະກອບສ່ວນຂອງຜູ້ນຳທີ່ຍິ່ງໃຫຍ່ ແລະ ແສນເຄົາລົບຮັກ ແລະ ບັນດາວິລະຊົນທີ່ກ້າຫານຂອງສອງປະເທດ ທີ່ໄດ້ຮ່ວມສຳພັນສູ້ຮົບ ແລະ ເສຍສະຫຼະຊີວິດ ເພື່ອນຳເອົາອິດສະຫຼະພາບ, ເອກະລາດ ແລະ ຄວາມວັດທະນາຖາວອນມາສູ່ປະເທດລາວ ແລະ ຫວຽດນາມ. ພ້ອມທັງ ໄດ້ເໜັ້ນໜັກໃຫ້ບັນດາຄົນຮຸ່ນໜຸ່ມສືບຕໍ່ມູນເຊື້ອດັ່ງກ່າວ ແລະ ຮ່ວມກັນຮັດແໜ້ນ ແລະ ເສີມຂະຫຍາຍມິດຕະພາບອັນຍິ່ງໃຫຍ່, ຄວາມສາມັກຄີແບບພິເສດ, ແລະ ການຮ່ວມມືຮອບດ້ານລະຫວ່າງ ສອງຊາດລາວ-ຫວຽດນາມ ໃນປະຈຸບັນ ໃຫ້ໝັ້ນຄົງທະນົງແກ່ນ ແລະ ເຂັ້ມແຂງຕະຫຼອດກາລະນານ.
ການຈັດກິດຈະກຳຮ່ວມກັນຂອງສອງສະຖານທູດລາວ-ຫວຽດນາມ ຄັ້ງນີ້ ຖືເປັນຄັ້ງທຳອິດ ພາຍຫຼັງສະພາບການແພ່ລະບາດຂອງພະຍາດໂຄວິດ-19 ໄດ້ຫຼຸດຜ່ອນລົງ ແລະ ໄດ້ດໍາເນີນໄປດ້ວຍບັນຍາກາດອັນຟົດຟື້ນ, ເບີກບານມ່ວນຊື່ນ ແລະ ເຕັມໄປດ້ວຍຄວາມສາມັກຄີຮັກແພງແບບພິເສດຖານສະຫາຍອ້າຍນ້ອງ ແລະ ບັນລຸໄດ້ຕາມຈຸດປະສົງລະດັບຄາດໝາຍ ຂອງສອງຝ່າຍ ໃນການເສີມຂະຫຍາຍຄວາມສາມັກຄີ ພິເສດລະຫວ່າງ ສອງຊາດກໍຄືສອງສະຖານທູດໃຫ້ຂະຫຍາຍຕົວ ແລະ ແຕກດອກອອກຜົນຍິ່ງໆຂຶ້ນ